KIRJALLINEN KYSYMYS E-3412/01 esittäjä(t): Anna Karamanou (PSE) neuvostolle. Humanitaarinen kriisi Afganistanissa — pakolaiset.



Virallinen lehti nro 205 E , 29/08/2002 s. 0033 - 0034



KIRJALLINEN KYSYMYS E-3412/01 esittäjä(t): Anna Karamanou (PSE) neuvostolle (13. joulukuuta 2001) Aihe: Humanitaarinen kriisi Afganistanissa pakolaiset Amnesty Internationalin ja muiden valtioista riippumattomien järjestöjen päätelmien mukaan afganistanilaisten pakolaisten tilanne ulkomailla ja kotimaahan loukkuun jääneiden, lähinnä pommitusten takia liikkeelle lähteneiden afganistanilaisten tilanne, on lähellä inhimillistä tragediaa. Mitä toimia neuvosto aikoo toteuttaa, jotta sotilaallista väliintuloa tukevat maat ottaisivat kantaakseen suuremman vastuun Afganistanin joukoittain taakseen jättävistä pakolaisista huolehtimisesta? Aiotaanko avata käytäviä humanitaarisen avun lähettämiseksi Afganistaniin, aiotaanko pakolaisasema tunnustaa kaikille muihin maihin saapuville afganistanilaisille ja aiotaanko luoda asianmukaisia pakolaisleirejä, jotka ovat turvallisella etäisyydellä konfliktialueista? Kuinka neuvosto aikoo jakaa pakolaistaakan eri maiden välillä? Onko yhteistyössä humanitaaristen järjestöjen kanssa laadittu kotiuttamisohjelma niille pakolaisille, jotka haluavat palata vihollisuuksien päätyttyä? Vastaus (13. toukokuuta 2002) 1. Neuvosto on arvoisan parlamentin edustajan lailla huolissaan afgaanipakolaisten ja maan sisällä siirtymään joutuneiden henkilöiden tilanteesta. Neuvosto uskoo kuitenkin, että paikan päällä tapahtuneen tilanteen nopean kehityksen johdosta useisiin kysymyksen osiin on jo saatu vastaus. Joulukuun alussa afgaaniryhmittymät tekivät YK:n avulla Petersbergin sopimuksen, jolla lopetettiin vuosia kestänyt sisällissota ja valmistettiin tietä pysyvälle poliittiselle ratkaisulle. Yhdysvaltojen johdolla Afganistanin terroristiverkostoja vastaan toteutetuilla sotatoimilla talebanit on ajettu pois viimeisistä tukikohdistaan Kandaharin lähistöllä. Afganistanin uusi väliaikainen hallitus astui virkaansa 22. joulukuuta, ja kansainvälinen turvallisuusjoukko (ISAF) on perustettu YK:n turvallisuusneuvoston 20. joulukuuta 2001 antaman päätöslauselman 1386 perusteella. Humanitaarisia käytäviä on avattu, ja YK:n virastojen ja kansalaisjärjestöjen muunmaalaiset työntekijät ovat alkaneet palata Afganistaniin. 2. Tämän seurauksena Afganistanista pakenevien henkilöiden määrä on pienentynyt merkittävästi, ja monet paenneet ja maan sisällä siirtymään joutuneet henkilöt ovat alkaneet palata kotiseuduilleen Afganistanissa. Tämä liikehdintä luultavasti kiihtyy talven jälkeen, mikä asettaa uusia haasteita Afganistanin väliaikaiselle hallinnolle ja kansainvälistä apua antavalle yhteisölle. 3. Euroopan yhteisö ja sen jäsenvaltiot jatkavat näin ollen humanitaarisen avun toimittamista (yli 350 miljoonan euron sitoumukset 11. syyskuuta 2001 jälkeen). Samaan aikaan ne pitävät tiiviisti yhteyttä asianomaisiin YK:n järjestöihin, valtiosta riippumattomiin järjestöihin ja kansainvälisiin tuenantajien, jotta Afganistania voitaisiin parhaiten auttaa erittäin tärkeillä kunnostustoimien ja jälleenrakentamisen aloilla, edellisten vallanpitäjien aikana paenneiden henkilöiden paluuta helpottavat toimenpiteet mukaan lukien. Afganistanin jälleenrakentamisen johtoryhmä, jonka rinnakkaispuheenjohtaja EU on, edistyi huomattavasti Brysselissä 20. ja 21. joulukuuta pidetyssä kokouksessaan. Maailmanpankin ja YK:n kehitysohjelman (UNDP) yhteisessä tarvearvioinnissa kartoitetaan parhaillaan tilannetta kentällä, ja sen pohjalta annetaan myöhemmin eri aloja koskevia yksityiskohtaisia suosituksia. Tämän arvioinnin tulosten perustella EU yhdessä Yhdysvaltojen, Japanin, arabimaiden ja kansainvälisten rahoituslaitosten kanssa laati jälleenrakennusta koskevat toimintalinjat Tokiossa 21.22. tammikuuta 2002 pidetyssä tuenantajien konferenssissa. Siellä Euroopan yhteisö ja sen jäsenvaltiot sitoutuivat antamaan 550 miljoonaa euroa käytettäväksi Afganistanin jälleenrakentamiseen vuonna 2002 ja säilyttämään avustustason merkittävänä sitä seuraavinakin vuosina. 4. EU on myös tietoinen siitä, että useilla Afganistanin naapurimailla erityisesti Pakistanilla ja Iranilla on tulevinakin vuosina edessään afgaanipakolaisten ongelma. EU jatkaa näin ollen näiden maiden avustamista.